钦定古今图书集成/明伦汇编/闺媛典/第023卷 > 周南大夫之妻
## 钦定古今图书集成/明伦汇编/闺媛典/第023卷 > 周南大夫之妻

按刘向《列女传》：“周南大夫之妻，时大夫受命治水，士
妻恐其懈于王事，与大夫言：‘国家多难，勉之毋致谴
怒，遗父母忧。昔舜耕于历山，渔于雷泽，陶于河滨，非
舜之事，而舜为之者，为养父母也’。”家贫亲老，不择官
而仕；亲操井臼，不择妻而娶。故父母在，当与时小同，
无亏大义，不罹患害而已。夫凤凰不罹于蔚罗，麒麟
不入于陷阱，蛟龙不及于枯泽。鸟兽之智，犹知避害，
而况于人乎？生于乱世，不得道理，而迫于暴虐，不得
行义，然而仕者，为父母在故也。乃作《诗》曰：“鲂鱼赪尾，
王室如毁。虽则如毁，父母孔迩。”〈此传与朱注异向或有所据故存之〉